**Årsberetning 2018**

2018 var som tidligere år uden de store dramaer i foreningen.

**Årets generalforsamling** blev afholdt den 19. marts i Greve Hallen. Referatet ligger på vores hjemmeside, så der er vist ingen grund til at repetere aftenens forløb.

**Bestyrelsesmøder –** vi startede bestyrelsesåret den 24. april, som vanligt med at nyde en middag på en lokal restaurant – denne gang på Jenners Seaside. Vi valgte for nogle år siden at ændre proceduren for bestyrelsesmøder med bespisning til nu kun at blive trakteret af værten med en kop kaffe og hjemmebag. Til gengæld er årets første bestyrelsesmøde/bestyrelseskonstituering med spisning. At mødes for at spise et lille fornuftigt måltid er med til at takke de valgte for at stille op.

Denne gang bød vi velkommen til Hanne fra Mosede Klintvej og Michael fra Mosede Kærvej og til Andreas som jo blev valgt til kasserer i stedet for menigt bestyrelsesmedlem.

Michael blev valgt til næstformand.

Herudover har vi haft bestyrelsesmøde 29. oktober 2018 – samt 10. februar 2019.

Alle beslutninger er logget i protokollen som forefindes på [www.mosedeklint.dk](http://www.mosedeklint.dk)

**Emner drøftet igennem året:**

* **Nye naboer**: I 2018 har vi haft ejerskifte på 2 ejendomme – begge på Mosede Kærvej. Dennis og Lea i nr. 25 og Kim og frue i nr. 47. Indtil videre 1 ejerskifte i 2019 på Mosede Klintvej. Halla og Adele i nr. 35. Alle har modtaget den vanlige velkomstbuket. Nogle lidt senere end andre – men bedre sent end aldrig 😊
* **Legepladsen**: Vi havde egentlig planlagt at lave en aktivitetsdag på legepladsen for bl.a. vedligeholdelse af legeredskaber. Dette blev desværre ikke i 2018 – ikke p.g.a. vejret, men vist mere pga. travlhed blandt bestyrelsesmedlemmerne. Så det er sat øverst på dagsordenen for 2019. Vi skal bl.a. have udskiftet træ på bænken, som desværre er begyndt at rådne. Andreas har lovet at stå for dette. Bestyrelsen vil komme med forslag til en dag, hvor vi kan mødes på legepladsen og generelt få givet øvrige redskaber en afslibning og noget maling. Samtidigt trænger der igen til lidt beskæring og oprydning i beplantningen.
* **Festteltet** lever stadigvæk, men kun til brug for eventuelle vejfester. Teltet vil flytte fra Kurts skur til Gitte/Andreas matrikler.
* **Regnvandskloaker**: Vi fik renset, spulet og gennemgået regnvandskloakerne i løbet af april/maj. I den forbindelse blev til konstateret, at dækslerne ved brøndene ud for Mosede Højvej 50 og Mosede Kærvej 26 er defekte og en udskiftning af sikkerhedsmæssige årsager, er sat på budgettet for 2019.
* **Snerydning**: Vores tidligere firma, som stod for saltning og snerydning, opsagde aftalen i slutningen af året grundet alderdom og sygdom. Vi blev kontaktet af Peter Westergaard, Mosede Klintvej, som sidder i bestyrelsen for vores nabogrundejerforening. De har brugt samme firma og tilbød derfor at stå for indhentning af et samlet tilbud for begge foreninger. Vi har derfor nu indgået aftale med firmaet ”Kildevældsgaard” ved Torben Bay Jørgensen – i Karlslunde til stort set samme priser som på den gamle aftale.
* **Fornyet samarbejde med vores nabogrundejerforening**:Vores naboer ved GF Mosede Høj og Mosede Klint, har fået ny bestyrelse, og det har givet anledning til at kick-starte kommunikationen. Det kommer naturligvis ikke på tale om en sammenlægning, som tidligere har været ønsket fra deres side, men vi har en tæt dialog om diverse daglige problemstillinger og jeg som formand har lovet at give lidt mentor-sparring til Tanja som ny formand – komme med gode idéer til eks.vis hvordan vi sikrer en god kommunikation hos os. Jeg håber at dette kan være med til at lette dialogen, når vi jo indimellem må henstille til ”vejvedligeholdelse” på deres stykke af vejene.
* **Langagergård**: Jeg deltog på vegne af bestyrelsen den 7. januar 2019 i et fællesmøde arrangeret af Andelsboligforeningen Grevens Fejde og Grundejerforeningen Annasvej  - hvor alle fremmødte foreninger herunder lokalafdelingen af Dansk Naturfredningsforening, som har tilhørsforhold til naturområdet omkring Langagergård, enedes om at gøre indsigelse imod Greve Kommunes forhøring om fremlagte planer for øget bebyggelse af området i forhold til tidligere lokalplaner. Der blev samtidigt oprettet en facebookgruppe og lavet digital underskriftsindsamling, hvilket rent faktisk bidrog til, at Greve Kommune nu har taget planerne op til fornyet overvejelse. Det har vist sig værdifuldt, at vi er så mange borgere som muligt, som står sammen og råber op. Og uanset om folk kan lide det eller ej, så er de sociale medier og digitale muligheder vi har nu om dage, med til at gøre det hurtigere og nemmere for alle.
* **Krydset Enebærvej – Mosede Landevej – Karlslunde Parkvej:** Jeg har primo marts i år gen-startet en debat med Greve Kommune via deres facebookside omkring kriterierne for deres bedømmelse af behov for trafikreguleringer i Greve Kommune. Med baggrund i min undren over, at der netop er lavet et lyssignal ved det nye fastfood center ved motorvejen, har jeg simpelthen haft behov for at få belyst, hvad der fra kommunens side skal til, for at vi kan få sikret ”vores” kryds. Jeg har ligeledes henstillet mine kontakter i de nærliggende grundejerforeninger til at støtte op om og kommentere indlægget og kommunens svar. Indlægget er ligeledes delt i den gruppe der hedder ”Greve Info”. Det har i skrivende stund bidraget til, at Rigge Nørmark som sidder i byrådet, har bedt formanden for GF Østerstrand om at få indsigt i den korrespondance, som vi startede i 2015. Da det nyeste lyskryds ved fastfood centeret er krævet finansieret af bygherrene, undrer det os alle, at det samme ikke skete, da man byggede Karlslunde Centret og Plejecentret. Jeg håber inderligt på, at vi igen ved at stå sammen, kan være med til at påvirke kommunens folk til at lytte til borgerne.
* **Informationer fra medlemmer:** Jeg vil benytte lejligheden til at takke alle medlemmer for at være opmærksomme på hvad der sker i vores kvartér og dele jeres observationer. Det er en nem måde at hjælpe hinanden til at sikre et trygt og roligt område. Jeg håber alle er enige i, at det giver værdi. Det er i hvert tilfælde de meldinger jeg får fra tid til anden.
* **60 års Jubilæumsfest 2020**: Møde afholdes 14. marts og eventuelle informationer herfra, vil blive givet på generalforsamlingen.
* **En sidste henstilling**: Da vi som grundejere med Privat Fællesvej og Privat fællesstier har pligt til at vedligeholde ud til midten af vejen/stien, henstiller jeg som formand til, at man sørger for renholdelse og fri passage ”rundt om sin grund”. Det vil sige grundejere, hvis grunde støder op til stien, skal sørge for klipning af græs og evt. buskads på disse arealer. Foreningen sørger kun for klipning af græs på legepladsen og snerydning om vinteren via grundejerforeningskontingentet. Resten skal klares af de enkelte grundejere. Ligeledes skal beplantning beskæres, så der er fri passage i rabat-arealet – altså fra skellinien til asfalt.

Med denne beretning slutter jeg hermed året 2018 af og ser frem til et godt 2019 i foreningen. Jeg takker for godt samarbejde med øvrige bestyrelsesmedlemmer og for alle medlemmers velvilje til at bevare det gode naboskab.

På bestyrelsens vegne

Gitte Braad

Formand